১৭তম আইফা পুরস্কার
১৭তম আইফা পুরস্কার হল আন্তর্জাতিক ভারতীয় চলচ্চিত্র অ্যাকাডেমি পুরস্কারের ১৭তম আসর, যেখানে ২০১৫ সালের সেরা হিন্দি চলচ্চিত্রসমূহকে সম্মাননা প্রদান করা হয়। এটি ২০১৬ সালের ২৫শে জুন আইফেমা, মাদ্রিদ, স্পেনে অনুষ্ঠিত হয়। ২০১৬ সালের ২৬শে মে মনোনয়ন ঘোষণা করা হয়। বাজীরাও মাস্তানী সর্বাধিক ১৮টি মনোনয়ন লাভ করে। বজরঙ্গি ভাইজান ৮টি বিভাগে, পিকু ৭টি বিভাগে এবং তনু ওয়েডস মনু: রিটার্নস ৬টি বিভাগে মনোনয়ন লাভ করে। বাজীরাও মাস্তানী শ্রেষ্ঠ পরিচালক (সঞ্জয় লীলা ভন্সালী), শ্রেষ্ঠ অভিনেতা (রণবীর সিং) এবং শ্রেষ্ঠ পার্শ্ব অভিনেত্রী (প্রিয়াঙ্কা চোপড়া)-সহ সর্বাধিক ১৩টি পুরস্কার অর্জন করে। বজরঙ্গি ভাইজান শ্রেষ্ঠ চলচ্চিত্র-সহ দুটি পুরস্কার লাভ করে। দীপিকা পাড়ুকোন বাজীরাও মাস্তানী এবং পিকু চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে দ্বৈত মনোনয়ন লাভ করেন, এবং দ্বিতীয় চলচ্চিত্রের জন্য পুরস্কার অর্জন করেন।